title: Distant Drums
text: Iste articlo ye sobre una cinta estausunidense de l'anyo 1951; t'atros usos, se veiga Distant Drums (desambigación).
  
  Distant Drums (títol orichinal en anglés, en aragonés Tambors lordos; enguerau en Aragón con o títol en castellano de Tambores lejanos) ye una cinta de western de cine estausunidense dirichida en 1951 por Raoul Walsh y producida por Milton Sperling ta la United States Pictures, seguntes un guión adaptau por Niven Busch y Martin Rackin basau en una historia d'o mesmo Niven Busch. Con una dirección de fotografía de Sidney Hickox y una Banda Sonora Orichinal de Max Steiner, en l'elenco d'a cinta amanixen destacaus actors como Gary Cooper, Richard Webb, Mari Aldon, Arthur Hunnicutt, Carl Harbaugh, Robert Barrat y Ray Teal.
  
  En ista cinta lo director fa bella cosa pareixida a un remake argumental d'una atra d'as suyas cintas anteriors, Objective, Burma! (1945), en amostrar como parte prencipal de l'argumento una marcha a traviés d'una selva tropical d'un grupo de soldaus arredolaus d'enemigos.
  
  O rodache d'a cinta se fació en as selvas tropicals de Florida, en tenendo que contractar a nativos ta mantener luent d'os actors a aligátors, serpentes, reptils y atros animals periglosos, pero s'aconsiguió una bella scena con una filmación subaquatica d'a baralla entre lo capitán Richard Tufts y lo chefe Ocala.
  
  Argumento 
  Mientres a Segunda guerra seminola en 1840 lo cheneral Zachary Taylor ninvía a lo tenient d'a United States Navy Richard Tufts y a lo suyo aduyant Monk en una remota isla en Florida ta encontrar-se con o capitán Quincy Wyatt, qui i vive con o suyo fillo de cinco anyadas. Dende ixe puesto han de marchar contra una antiga fortificación espanyola, o castiello de San Marcos, y destruyir-la, en estar la base que fan servir os seminolas ta recibir as armas que lis portan os traficants espanyols; antiparte, en a base se i troban engarcholaus quantos presoneros estausunidenses que han de liberar. Quincy Wyatt y los suyos soldaus cumplen a misión, en destruyendo lo castiello y liberando-ie a los presoners. Una d'ixos presoners, Judy Beckett, desembolica una atraccción amorosa por Wyatt mientres que fuyen d'una colla de seminolas que los persiguen a traviés d'os Everglades. Lo viache se fa bien difícil por as condicions d'o terreno y tamién en estar perseguius por os indios, y bellos d'os soldaus mueren mientres a fuyida. A la fin Wyatt puet plegar en a suya casa, nomás ta descubrir que ye cremada y que lo suyo fillo ha despareixiu.
  
  Curiosidatz 
  En ista cinta se fa servir por primera vegada un chilo conoixiu como chilo de Wilhelm en estar devorau un d'os soldaus por un aligátor americano. Se tracta d'un efecto de soniu que dende alabez s'ha feito servir en a-saber-las de cintas.
  
  Elenco
  
  Referencias
  
  Vinclos externos 
  
    Distant Drums en Internet Movie Database.
    /  Distant Drums en FilmAffinity.
    Distant Drums en Rotten Tomatoes.
    Distant Drums en AllMovie.
  
  Cintas ambientadas en Florida
  Cintas ambientadas en os anyos 1840
  Cintas dirichidas por Raoul Walsh
  Cintas de western
  Cintas d'Estaus Unius
  Cintas en anglés
  Cintas interpretadas por Gary Cooper
  Cintas interpretadas por Richard Webb
  Cintas interpretadas por Mari Aldon
  Cintas interpretadas por Arthur Hunnicutt
  Cintas interpretadas por Carl Harbaugh
  Cintas interpretadas por Robert Barrat
  Cintas interpretadas por Ray Teal
  Cintas rodadas en Florida